Delnje Brusy

Delnje Brusy ( Nieder Prauske) su hornjołužiska wjes a gmejnski dźěl Rěčic w Zhorjelskim wokrjesu. Hornje Brusy nadeńdu so někak 20 kilometrow do juhozapada. Mjeno wobeju wjeskow pochadźa wot serbskeho słowa brus.

 Geografija 
Delnje Brusy leža juhozapadnje Rěčic při do Hamora wjedźacej statnej dróze 131. Susodne wsy su Rěčičanske gmejnske dźěle Nowy Lubolń na zapadźe, Hamoršć na sewjerozapadźe, Wjerto na sewjeru, Rěčicy a Nowy Hamor na sewjerowuchodźe a Hatk na wuchodźe. Južnje Delnich Brusow nadeńdźe so wjeska Sedlik, kotraž słuša do Niskeje. Wosadna wjes Dubc, do kotrejež běchu Delnje Brusy hač do 20. lětstotka zafarowane, leži někak pjeć kilometrow do sewjerowuchodneho směra.

 Stawizny 
Wokolina wsy bě hižo w bronzowej dobje wobydlena, kaž dopokazachu namakane rownišća. Po tym zo bě wulki dźěl sewjerneje Hornjeje Łužicy wot ćahanja ludow sem wopušćeny, zasydlichu so tu hakle w 12. a 13. lětstotku zaso kolonisća.

Lěto prěnjeho naspomnjenja Delnich Brusow je dla podobneho mjena Hornich Brusow njejasny. Tak njeje na přikład znate, kotre Brusy su měnjene w dokumentomaj w Budyskim tachantskim archiwje z lěta 1293, hdźež je wjeska uilla Bruzk resp. villa Bruzch naspomnjena. Prěnje wěste naspomnjenje pod mjenom Prawsk pochadźa hakle z lěta 1456. Po sydlišćowej formje su Delnje Brusy rozšěrjeny kulowc, štož pokazuje na serbske korjenje sydlišća.

Nanajpozdźišo wot časa reformacije běchu Delnje Brusy zafarowane do Dubčanskeje wosady, hdźež so hač do lěta 1857 serbsce prědowaše. Wo Wienskim kongresu přeńdźe wjes z cyłym sewjernym dźělom Hornjeje Łužicy k Pruskej a słušeše nětko do Rózborskeho wokrjesa w Šleskej. 

W lěće 1825 měješe wjes hišće 237 wobydlerjow, sto lět pozdźišo pak hižo 625. Po Mukowej statistice z lětow 1884/85 běchu Delnje Brusy tehdy hižo nimale dospołnje němskorěčne. Tak bě jenož dźesać Serbow mjez 408 wobydlerjemi (2,5 %).

1938 zagmejnowachu so Delnje Brusy do Rěčic.

 Žórle 


 Wotkaz 

Kategorija:Rěčicy
Kategorija:Sydlišćo w Hornjej Łužicy
Kategorija:Sydlišćo w Zhorjelskim wokrjesu
Kategorija:Sydlišćo w serbskim sydlenskim rumje